Elhunyt Duka-Zólyomi Emese, a felvidéki zenei élet kiemelkedő mozgatórúgója | ATEMPO.sk | Szlovákiai magyar zenei-kulturális portál - hír, koncert, naptár
73 éves korában elhunyt Duka-Zólyomi Emese, a felvidéki zenei élet kiemelkedő mozgatórúgója. Novemberben szlovákiai magyar zenei díjjal is elismerték munkásságát, ő kapta a Harmónia Életműdíjat.
Duka-Zólyomi Emese zenetörténész, zenei könyvtáros 1944. augusztus 15-én született Pozsonyban. A fővárosban érettségizett 1961-ben, 1969-ben a pozsonyi konzervatóriumban fuvola szakon, 1979-ben a Comenius Egyetemen zenetudomány szakon végzett, majd ugyanott doktorált 1981-ben.
1969–1970-ben az Egyetemi Könyvtár zenei kabinetjének vezetőhelyettese, 1970 és 2004 között vezetője. 1985-től 88-ig a Szlovák Rádió magyar adásának külső munkatársa, 1990 és 97 között a nyitrai Konstantin Filozófus Egyetem előadója.
1982-től több kórus alapító karnagya, 1993-tól a pozsonyi Corda Fratrum egyházi vegyes kar alapítója és karnagya. Aktív tagja a Szlovákiai Magyar Pedagógusok Vass Lajos kórusának is. 1980-tól a Szlovákiai Könyvtárosi Egyesület zenei könyvtárosok munkacsoportjának titkára, 1986 és 2004 között elnöke, 1990-től a Szlovákiai Zenebarátok Társaságának elnöke.
A Kadosa Pál Zongoraverseny és a Bartók Béla Zenei Találkozó egyik megalapítója és szervezője. A Csengő Énekszó Gyermek- és Ifjúsági Kórusok Országos Találkozójának egyik főszervezője.
Szakterületei a hangszerkészítés, a zenei könyvtárosság, a szlovákiai magyar zenei élet, 1992-től az egyházi zene. 1976-tól publikál. A szlovákiai zenei könyvtárosok évi szemináriumainak szervezője és előadója. Számos szócikket írt különböző magyar és szlovák lexikonokba, többek közt A cseh/szlovákiai magyar irodalom lexikona 1918–1995, Ki kicsoda Prágától Kassáig, Slovenský biografický slovník (Szlovák biográfiai szótár) címűekbe.
• Generálny katalóg hudobnín a kníh o hudbe (Zeneművek és zenei tárgyú könyvek központi (OPUS katalógusa), Pozsony, 1984
• Bratislavské hudobné telesá a spolky (Pozsonyi zenekarok és egyesületek) 1945–1985 (Blanka Nemcovskával), bibliográfia.
Ezenkívül a könyvtárosi szemináriumok szöveggyűjteményeinek szerkesztője 8 alkalommal, ajánló bibliográfiák összeállítója 5 alkalommal, továbbá számtalan cikk és egyéb írás szerzője legfőképpen az Új Szó napilapban és az egykori Hét hetilapban.
Duka-Zólyomi Emese szervezője volt a szlovákiai magyar kórusmozgalomnak, több énekkar alapítójaként, karnagyaként és művészeti irányítójaként is aktív volt. Tevékenysége és háttérmunkája a szlovákiai magyar komolyzene és kórusmozgalom szempontjából felbecsülhetetlen értékű.
Fotó: Bohuš Matej
Duka-Zólyomi Emesehalál